Návrh na zvýšenie nákladov stavby

V roku 1990 bola z dôvodov technickej nespôsobilosti ukončená prevádzka v historickej budove Divadla Jonáša Záborského Prešov. Od tej doby bola pripravovaná rekonštrukcia objektu, ktorý je zapísaný v zozname kultúrnych pamiatok pod číslom VS 4901.
 
V roku 1992 zabezpečilo vedenie Divadla Jonáša Záborského Prešov so súhlasom ministerky financií a ministra kultúry, financovanie projektu formou použitia účelových odvodov podnikov prešovského regiónu a časť prispením grantu zo Štátneho fondu PRO SLOVAKIA, na budúce využitie na prevádzku divadelnej produkcie a zriadenie Múzea slovenského divadelníctva.

Stavba bola rozdelená na dve časti:
  -  kotolňa a prípravné práce – ukončená v roku 1994,
  -  rekonštrukcia historických budov.

V roku 1997 bol precenený rozpočet stavby na 98,1 mil. Sk. V tejto cene nebolo zahrnuté interiérové zariadenie divadla, ani reštaurátorské práce. Dôvodom boli neukončené rokovania medzi Divadlom Jonáša Záborského Prešov a  Divadelným ústavom Bratislava o rozsahu expozície divadelného múzea, ktoré malo byť umiestnené v historickej budove spolu s divadelnou časťou.

V priebehu realizácie stavba nebola plynule financovaná, čo predĺžilo dobu realizácie a zvýšilo rozpočtový náklad. V roku 1998 neboli pridelené finančné prostriedky na rekonštrukciu, ale len na dofinancovanie prác za rok 1997 a v roku 1999 len na udržiavacie práce. Stanovenie reálnych nákladov stavby bolo vykonané až v roku 2001, pričom ako hlavné dôvody zvýšenia rozpočtových nákladov stavby sú nasledovné skutočnosti:

1.	Zvýšenie rozpočtových nákladov z dôvodu precenenia od roku 1997 do roku 2001.
2.	Zvýšenie rozpočtových nákladov vyvolaných zvýšením sadzby DPH .
3.	Zvýšenie rozpočtových nákladov vyvolaných rozšírením o interiér a vnútorné zariadenie. Projekt a rozpočet tejto časti dodávok a prác bol vypracovaný až po precenení v roku 1997.
4.	Zvýšenie rozpočtových nákladov vyvolaných rozšírením o dodatočné hydroizolácie spodnej časti stavby, ktoré bolo nevyhnutné realizovať po zavlhnutí priestorov spodnej stavby pri prerušení prác na stavbe v rokoch 1998,1999.
5.	Zvýšenie rozpočtových nákladov vyvolaných zmenami Slovenskej technickej normy a právnych predpisov v priebehu realizácie, čo si vyžiadalo zmeny v dodávkach technického zariadenia elektročasti, ale tiež požiarnej bezpečnosti a zmien vyvolaných potrebou zabezpečenia pohybu imobilných občanov.
6.	Zvýšenie rozpočtových nákladov vyvolaných zmenami právnych predpisov v oblasti ochrany kultúrnych pamiatok, a z toho vyplývajúce zmeny rozsahu umelecko - remeselných a reštaurátorských prác.
7.	Zvýšenie rozpočtových nákladov súvisiacich s nárastom podielov zvýšených vedľajších rozpočtových nákladov stavby.

Tabuľková časť s podrobnou kvantifikáciou postupného zvyšovania rozpočtových nákladov je uvedená v prílohe.

1. Zvýšenie rozpočtových nákladov stavby o 35 578 082,- Sk z dôvodu naviac prác predstavujú tieto tituly:

a) Zvýšenie rozpočtových nákladov z dôvodu rozšírenia o vnútorné zariadenie, interiér

       	Pri stanovení rozpočtových nákladov stavby v roku 1997 a rozpočte v cenovej úrovni 1997 nebol projekčne spracovaný projekt vnútorného zariadenia, a tak do nákladov stavby boli zahrnuté náklady na vnútorné zariadenie iba v čiastke 1 040 tis. Sk.
       	Po spracovaní projektovej dokumentácie a rozpočtu v II. polovici roku 1997 bol stanovený užívateľom maximálny limit 16,5 mil. Sk, ktorý po precenení na cenovú úroveň roka 2001 predstavuje hodnotu vrátane DPH  18 107 tis. Sk.

Náklad v cenovej úrovni roka 2001                               18 107 tis. Sk
Náklad v cenovej úrovni roka 1997 – odpočet        -       1 040 tis. Sk__
Zvýšenie                                                                         17 067 tis. Sk 

b) Zvýšenie rozpočtových nákladov z dôvodu rozšírenia vecnosti o hydroizoláciu Sikkatón

Nepravidelné financovanie výstavby zapríčinilo, že nebolo možné plynule realizovať stavbu. V roku 1998 boli dokonca práce na stavbe prerušené. Z toho dôvodu vznikala v spodnej časti stavby nadmerná vlhkosť, ktorá znehodnocovala už realizované práce. Stavba nebola v zimných mesiacoch temperovaná, nebolo zabezpečené odsávanie a prísun vzduchu cez oživenie vzduchotechniky a neboli ukončené sanačné omietky, čo značne znehodnocovalo priestory v suteréne. Z uvedeného dôvodu generálny projektant navrhol realizáciu hydroizolácií Sikkatón.

Rozpočtový náklad na uvedené práce predstavuje zvýšenie v sume 5 005 126,- Sk.

c) Zvýšenie rozpočtových nákladov z dôvodu rozšírenia technického vybavenia

V priebehu realizácie stavby došlo k zmenám v  Slovenskej technickej norme a príslušných právnych predpisov, čo si vyžiadalo zmeny v dodávkach technického zariadenia nad rámec pôvodného projektu, najmä v elektročasti, požiarnej bezpečnosti a zmien vyvolaných potrebou zabezpečenia pohybu imobilných občanov, čo zvýšilo náklad   stavby  o 8 775 856.- Sk.

d) Zvýšenie rozpočtových nákladov z dôvodu rozšírenia o reštaurátorské a umelecko-remeselné práce

Zmeny v oblasti právnej úpravy ochrany kultúrnych pamiatok vyvolali potrebu zabezpečenia pamiatkového prieskumu. Z prieskumu vyplynula nevyhnutnosť reštaurovania stropných olejomalieb, nástenných a stropných malieb vo vstupnej časti I. nadzemného podlažia, ako aj zmeny rozsahu umelecko - remeselných prác. Tieto činnosti sú z hľadiska rozpočtu špecifikované ako naviac práce. 

Aktuálny rozpočet v cenovej úrovni 2001 (rešt.)    8 469 628.- Sk
Pôvodný rozpočet v cenovej úrovni 1997            - 3 739 924.- Sk
Rozdiel, zvýšenie predstavuje                                 4 729 704.- Sk

2. Zvýšenie rozpočtových nákladov z dôvodu zmeny cenovej úrovne roka 1997 oproti roku 2001:

a)	Upresnenie stavu prác na predmetnej rekonštrukcii.

Samotnú rekonštrukciu Divadla Jonáša Záborského v Prešove možno rozdeliť do dvoch samostatných stavieb:

I.	stavba – Plynová kotolňa a prípravné práce

                 - začatá 17. 01. 1994,
     - ukončená 30. 09. 1994,
                 - pozostávala: 01 – Búracie práce a statické práce,
 02 – Schodisko,
 03 – Plynová kotolňa,
 04 – Elektrická prípojka,
 05 – Strednotlaková plynová prípojka,
 06 – Vodovodná prípojka,
 07 – Kanalizačná prípojka,
 08 – Teplovodný kanál,
                - náklad stavby podľa projektovej dokumentácie   7 135 000,- Sk,
                  skutočný náklad stavby   			              7 043 628,- Sk.

II.	stavba – Rekonštrukcia a modernizácia historických budov
                 - začatá 15. 09. 1994,
     - rekonštrukcia doteraz nie je ukončená.

	    Stavba bola rozdelená na časť divadelnú a ostatné priestory, pričom divadelná časť bola uvedená do prevádzky dňa 20.12.2001 a druhá časť je v štádiu maximálnej rozpracovanosti.

b)	Aktuálna obstarávacia cena

	   Stavba Divadla Jonáša Záborského Prešov sa realizuje od r. 1993. Do roku 1998 bola preinvestovaná čiastka 55 156 tis. Sk.
         V roku 1998 bola výstavba prerušená z ekonomických dôvodov a v roku 1999 došlo k výmene dodávateľa stavby. Do konca roka 1999 bolo preinvestované na stavbe 59 116 tis. Sk.
         V súvislosti s tým bol aktualizovaný zostatok na ukončenie v rámci aktualizovaného súhrnného  rozpočtu,   pričom   boli  špecifikované  náklady  na  dokončenie vo výške 104 934 tis. Sk, vrátane DPH.
           V  roku  1999  a  2000  bolo  preinvestovaných 15 760 tis. Sk, teda spolu od začatia  výstavby bolo preinvestovaných 70 916 tis. Sk, vrátane DPH.

	    V roku 2001 bola uhradená zo štátneho rozpočtu finančná čiastka vo výške 36 996 tis. Sk, čo predstavuje  celkové finančné krytie stavby do 31.12.2001 vo výške 107 912  tis. Sk.

	     Z precenenia rozpočtu na cenovú úroveň roka 2001 sú v súčasnosti celkové náklady stavby spolu s nákladmi preinvestovanými do roku 1999  (59 116 tis. Sk + 104 934 tis. Sk) = 164 050 tis. Sk. Rozdiel cenovej úrovne 1997  a cenovej úrovne 2001 spolu s prácami, ktoré neboli predpokladané je (164 050 tis. Sk -  98 100 tis.Sk) = 65 950 tis. Sk

Zvýšenie rozpočtových nákladov stavby sa skladá z  položiek, ktorých zdôvodnenie je nasledovné:

Zvýšenie rozpočtových nákladov stavby: |
1. Z titulu rozšírenia vecnosti | 35 578 tis. Sk
z toho: a) vnútorné zariadenie, interiér | 17 067 tis. Sk
b) hydroizolácie SIKKATON | 5 005 tis. Sk
c) technické vybavenie | 8 776 tis. Sk
d) reštaurátorské a umelecko-remeselné  práce | 4 730 tis. Sk
2. Spolu z titulu zmeny CÚ a zmeny sadzby DPH | 30 372 tis. Sk
Z toho: a) zmena cenovej úrovne roka 1997 oproti roku 2001 | 26 143 tis. Sk
b) zvýšenie DPH zo 6% na 10% | 4 229 tis. Sk
Spolu | 65 950 tis. Sk

Záver

Dôvodom vzniku súčasnej situácie boli zmeny právnej subjektivity Divadla Jonáša Záborského Prešov, zmeny zriaďovateľov (ministerstvo kultúry, krajský úrad), ako i nepostačujúce financovanie stavby.